**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για το νομοσχέδιο «****Ο περί Απόσπασης Εργαζομένων στο Πλαίσιο Παροχής Υπηρεσιών (Τροποποιητικός) Νόμος του 2022»**

**Παρόντες:**

Αντρέας Καυκαλιάς, πρόεδρος Πανίκος Λεωνίδου

Χρίστος Χριστόφιας Χρίστος Σενέκης

Ονούφριος Κουλλά Σωτήρης Ιωάννου

Δημήτρης Δημητρίου Ανδρέας Αποστόλου

Φωτεινή Τσιρίδου Μαρίνος Μουσιούττας

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 13 και 27 Σεπτεμβρίου 2022. Στο πλαίσιο της πρώτης συνεδρίας της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Εργασίας και Κοινωνικών Ασφαλίσεων, του Τμήματος Εργασίας του ίδιου υπουργείου, της Υπηρεσίας Βιομηχανίας και Τεχνολογίας και του Τμήματος Εφόρου Εταιρειών και Διανοητικής Ιδιοκτησίας του Υπουργείου Ενέργειας, Εμπορίου και Βιομηχανίας, του Τμήματος Αρχείου Πληθυσμού και Μετανάστευσης του Υπουργείου Εσωτερικών, του Τμήματος Φορολογίας του Υπουργείου Οικονομικών, της Ομοσπονδίας Συνδέσμων Εργολάβων Οικοδομών Κύπρου (ΟΣΕΟΚ), των συνδικαλιστικών οργανώσεων ΠΕΟ και ΣΕΚ και της εργοδοτικής οργάνωσης ΟΕΒ. Η Νομική Υπηρεσία της Δημοκρατίας, η συνδικαλιστική οργάνωση ΔΕΟΚ και οι εργοδοτικές οργανώσεις ΚΕΒΕ και ΠΟΒΕΚ, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σκοπός του νόμου που προτείνεται είναι η τροποποίηση του περί της Απόσπασης Εργαζομένων στο Πλαίσιο της Παροχής Υπηρεσιών και για συναφή θέματα Νόμου,ώστε να επιτευχθεί ορθότερη εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία 2014/67/ΕΚ του Ευρωπαϊκού Κοινοβουλίου και του Συμβουλίου της 15ης Μαΐου 2014 για την εφαρμογή της Οδηγίας 96/71/ΕΚ σχετικά με την απόσπαση εργαζομένων στο πλαίσιο παροχής υπηρεσιών και την τροποποίηση του Κανονισμού (ΕΕ) αριθ. 1024/2012 σχετικά με τη διοικητική συνεργασία μέσω του Συστήματος Πληροφόρησης για την εσωτερική αγορά (“κανονισμός ΙΜΙ”)», με τον καθορισμό των στοιχείων των αποσπασμένων εργαζομένων που πρέπει να καταγράφονται στη σχετική κατάσταση που αποστέλλεται προς την αρμόδια αρχή από τις επιχειρήσεις οι οποίες προβαίνουν σε απόσπαση εργαζομένων στο έδαφος της Δημοκρατίας.

Ειδικότερα, με τις προτεινόμενες ρυθμίσεις καθορίζονται τα συγκεκριμένα προσωπικά στοιχεία που πρέπει να καταγράφονται στην εν λόγω κατάσταση για τους αποσπασμένους εργαζομένους, χωρίς να επαφίεται στη διακριτική ευχέρεια της αρμόδιας αρχής να καθορίσει τα εν λόγω στοιχεία, όπως προβλέπεται στην ισχύουσα νομοθεσία. Τα στοιχεία αυτά αφορούν το όνομα, επίθετο, αριθμό και χώρα έκδοσης της ταυτότητας και/ή του διαβατηρίου, ημερομηνία γέννησης και το φύλο εκάστου αποσπασμένου.

Σημειώνεται ότι εκ παραδρομής το εν λόγω νομοσχέδιο έχει κατατεθεί στη Βουλή με τον τίτλο «Ο περί Απόσπασης Εργαζομένων στο Πλαίσιο Παροχής Υπηρεσιών (Τροποποιητικός) Νόμος του 2022» αντί με τον τίτλο «Ο περί Απόσπασης Εργαζομένων στο Πλαίσιο της Παροχής Υπηρεσιών και για συναφή θέματα (Τροποποιητικός) Νόμος του 2022», ο οποίος απαντά στον συνοπτικό τίτλο της βασικής νομοθεσίας.

Συμφώνα με τα στοιχεία που κατατέθηκαν από το Υπουργείο Εργασίας και Κοινωνικών Ασφαλίσεων και τα οποία συνοδεύουν το νομοσχέδιο, επισημαίνονται μεταξύ άλλων τα ακόλουθα:

1. Η Ευρωπαϊκή Επιτροπή απέστειλε στην Κυπριακή Δημοκρατία προειδοποιητική επιστολή, ημερομηνίας 15 Ιουλίου 2022, για πλημμελή μεταφορά στην εθνική έννομη τάξη ορισμένων προνοιών της Οδηγίας 2014/67/ΕΚ, η οποία είχε επιτευχθεί με τον περί της Απόσπασης Εργαζομένων στο Πλαίσιο της Παροχής Υπηρεσιών και για συναφή θέματα Νόμο του 2017. Ειδικότερα, με την εν λόγω επιστολή υποδεικνύεται στη Δημοκρατία ότι οι υφιστάμενες διατάξεις του υπό τροποποίηση νόμου, με τις οποίες επαφίεται στη διακριτική ευχέρεια του Υπουργού Εργασίας και Κοινωνικών Ασφαλίσεων ως αρμόδιας αρχής να καθορίσει τις πληροφορίες που πρέπει να καταγράφονται στην κατάσταση για τους αποσπασμένους εργαζόμενους, αντιβαίνουν στην απαίτηση για ασφάλεια δικαίου και διαφάνεια, αφού αυτή καθιστά αδύνατη την αξιολόγηση κατά πόσο τα μέτρα ελέγχου που λαμβάνονται είναι δικαιολογημένα και αναλογικά προς τις υποχρεώσεις που ορίζονται στην εν λόγω Οδηγία.
2. Οι προτεινόμενες ρυθμίσεις έχουν διαμορφωθεί στη βάση σχετικής συνεννόησης μεταξύ εκπροσώπων του Τμήματος Εργασίας και της Ευρωπαϊκής Επιτροπής.
3. Στην προαναφερόμενη προειδοποιητική επιστολή η Ευρωπαϊκή Επιτροπή υποδεικνύει επίσης την πλημμελή μεταφορά στην εθνική έννομη τάξη των προνοιών της Οδηγίας 2014/67/ΕΚ σε σχέση τις ευθύνες του υπεργολάβου. Συναφώς, υποδεικνύεται στη Δημοκρατία ότι οι υφιστάμενες διατάξεις της ισχύουσας νομοθεσίας σύμφωνα με τις οποίες ο εργολάβος είναι υπεύθυνος για τα δικαιώματα των αποσπασμένων εργαζομένων μόνο σε διασυνοριακή βάση συνιστά εισαγωγή πρόσθετου εμποδίου, που αντιβαίνει στην ελεύθερη παροχή υπηρεσιών στη Κυπριακή Δημοκρατία. Ωστόσο, κατόπιν σχετικής συνεννόησης μεταξύ εκπροσώπων του Τμήματος Εργασίας και της Ευρωπαϊκής Επιτροπής, δεν κρίθηκε αναγκαία οποιαδήποτε σχετική τροποποίηση στο κείμενο του υφιστάμενου νόμου.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί της Απόσπασης Εργαζομένων στο Πλαίσιο της Παροχής Υπηρεσιών και για συναφή θέματα (Τροποποιητικός) Νόμος του 2022».

3 Οκτωβρίου 2022

Αρ. Φακ.: 23.01.063.131-2022

ΧΚ/ΘΚ/ΧΧΡ